काम और हिजाब पर उठते सवाल, ट्रोर्ल्स को मेरा जवाब पत्थरबाजी से बेहतर है रैपर का करियर
मेरा नाम अनम नासिर है और स्टेज नेम ‘रैपर एनी’ है। 19 साल की उम्र में रैपर के रूप में अपनी पहचान बनाने में कामयाब हुई हूं। आज के ‘ये मैं हूं’ मैं आप जानेंगे मेरी कहानी….
मैं कश्मीर की बेटी हूं। मेरा नाम अनम नासिर है और स्टेज नेम ‘रैपर एनी’ है। 19 साल की उम्र में रैपर के रूप में अपनी पहचान बनाने में कामयाब हुई हूं।
कश्मीर के सफाकदल से हूं लेकिन बड़गाम में रहती हूं। मैंने रैपर का सफर फोन पर रिकॉर्ड करके शुरू किया था।
पहले रैप में चेहरा छिपाया, ट्रोर्ल्स के डर से अपना पहला वीडियो डिलीट किया, जान से मारने की धमकियां मिली और आजतक मिलती है लेकिन अब मेरा काम बोल रहा है। आज के ‘ये मैं हूं’ मैं आप जानेंगे मेरी कहानी….
पापा से कहा रैपर बनाना है तो उन्होंने पूछा ‘ये क्या होता है?’
कश्मीर में नॉर्मल चीजों के लिए भी जद्दोजेहद करनी पड़ती है, मौकों की कमी रहती है तो रैपर जैसे करियर के लिए तो तमाम तरह की मुश्किलें ही मुश्किलें हैं।
जब मैंने पापा को बताया कि मैं रैपर बनना चाहती हूं तो उनका पहला रिएक्शन था- ये क्या होता है? मैंने तो कश्मीर में ऐसा कुछ नहीं देखा सुना।
फिर मैंने उन्हें समझाया कि रैपर क्या होता है और मैं कश्मीर से बतौर फीमेल आर्टिस्ट अपनी पहचान बनाना चाहती हूं। फिर पापा ने कहा बेटा यहां पर स्कोप नहीं है।
लड़कियां यहां ऐसा कुछ नहीं कर सकती। काफी बातचीत के बाद उन्होंने कहा कि मुझे नहीं लगता कि मैं तुम्हें अभी ऐसा करने दूंगा या तुम इस फील्ड में करियर बनाने में कामयाब होगी।
टीवी पर रैपर रफ्तार को देखा तो दिलचस्पी बढ़ी
मैंने आर्मी गुडविल स्कूल से पढ़ाई की है। मेरी मां वहां टीचर हैं। मेरे पापा मेडिकल डिपार्टमेंट में काम करते हैं। उनकी गर्वमेंनेट जॉब है। जब मैं सातवीं क्लास में थी तबसे लिखने और रैप करने लगी।
टीवी पर रैपर रफ्तार को सुना। फिर अलग-अलग शो में हिपहॉप के कई सेलिब्रेटीज को देखा और समझा। मुझे पाकिस्तानी आर्टिस्ट तल्हा अंजुम और रैपर रफ्तार दोनों मोटिवेट करते हैं।
मेरे लिए उनको सुनना एक दवा की तरह है। उन दोनों की लाइफ का स्ट्रगल मुझे हिम्मत देता है। इसके अलावा मेरे दोस्तों ने भी मुझे खूब सराहा।
वो कहते अगर तुम करना चाहती है तो करके देख लो। मेरी चाची और कजन का मुझे खूब साथ मिलता है।
स्टोरी में आगे बढ़ने से पहले पोल पर अपनी राय देते चलें...
पहला रैप सॉन्ग दोस्त की मौत पर बनाया 
साल 2019 में मेरे एक दोस्त की बाइक एक्सीडेंट में मौत हो गई। उसे श्रद्धांजलि देने के लिए मैंने अपना पहला रैप सॉन्ग ‘लास्ट राइड‘ बनाया। वो एक लिरिकल सॉन्ग था, जिसमें मेरा चेहरा नहीं दिख रहा था।
उस रैप को मैंने यूट्यूब पर डाला। हालांकि, लोगों के निगेटिव कमेंट से तंग आकर मैंने वो वीडियो डिलीट कर दिया। दरअसल, मैंने वो गाना फोन से रिकॉर्ड किया था। मुझे कोई गाइड करने वाला नहीं था।
उस वीडियो पर लोगों ने क्वालिटी से लेकर तमाम चीजों पर कमेंट किया था। बतौर आर्टिस्ट मैं दुखी हो गई और वीडियो को डिलीट कर दिया।
मैं अपने पहले रैप बैटल में परफॉर्म नहीं कर पाई 
कश्मीर में एक और चीज है कि यहां मेल रैपर फीमेल रैपर को आगे बढ़ने नहीं देते हैं। कोई गलती से आगे बढ़ भी जाए तो उसे गिराने की कोशिश की जाती है।
यूट्यूब पर तीखे कमेंट के साथ-साथ और भी कई दिक्कतों का सामना करने के बाद मैं हौसला हार चुकी थी। तभी मुझे रैप साइफर का कॉल आया। उन्होंने मुझसे कहा कि एनी हम कश्मीर में एक रैपर्स गैदरिंग कर रहे हैं।
इस रैप बैटल में मेल रैपर भी होंगे। आप भी यहां आइए और परफॉर्म कीजिए। वह एक कॉल मेरी लाइफ के लिए गेम चेंजर साबित हुई। मैं पापा के साथ वहां गईं। वो पहली बार था, जब मेरा चेहरा सबके सामने आना था।
मैंने पापा को भी ये बात बताई। मैं वहां गई और पहले पार्ट में परफॉर्म नहीं कर पाई। मैं काफी ज्यादा नर्वस थी। फिर मेरे पापा ने मुझसे कहा कि ‘बेटा अगर आपको ये करना है तो याद रखो हमेशा के लिए तैयार हो जाओ।
अगर आप आज नहीं कर पाईं तो फिर कभी नहीं करना।’ करो या मरो वाली हालत थी। फिर वहां मौजूद एक-दो मेल रैपर ने भी मुझे हौसला दिया।
पापा के हौसले से मुझे ताकत मिली और मैंने परफॉर्म किया। तब से मैं लगातार काम कर रही हूं और अपने गाने बना रही हूं।
रैप के लिए घरवालों को मानने में पांच साल लग गए
मेरे पेरेंट्स भी चाहते थे कि मैं मेडिकल का करियर चुनूं, नीट क्लियर करूं। पर मुझे मेडिकल की पढ़ाई नहीं करनी थी। घरवालों की बात मनाकर मैं डॉक्टर बन भी जाती तो मुझे अपने काम से संतुष्टि नहीं मिलती।
मन में कहीं न कहीं कसक रह जाती। मैं पांच साल घरवालों से लड़ी हूं। मैंने अपने पेरेंट्स से कहा कि या तो मैं रैप करूंगी या फिर कुछ भी नहीं।
आप लोगों को मेरी बात समझनी पड़ेगी। आप मुझे एक मौका दीजिए। मैं आपलोगों को निराश नहीं होने दूंगी।
फीमेल रैपर हूं इसलिए मुझे धमकियां मिलती रहतीं
कुछ दिन पहले एक कश्मीरी टिकटॉकर की आंतकवादियों ने हत्या कर दी। उस घटना के बाद मेरे पेरेंट्स काफी डर गए थे। मेरे पापा ने कहा कि आपको रैप बंद करना पड़ेगा। हम नहीं चाहते कि इस वजह से आपके साथ कुछ बुरा हो जाए।
फिर फेसबुक पर मैंने खुद से जुड़ा एक वीडियो देखा, जिसमें मेरी फोटो का इस्तेमाल करके मुझे धमकी दी जा रही थी। और फिर मेरे फोटो पर ब्लास्ट किया जाता है।
उस वीडियो को देखने के बाद मैं भी बहुत डर गई थी। घर से बाहर निकलने के लिए सोचना पड़ता था। घर से बाहर निकलती भी तो मास्क की कई लेयर्स पहनकर।
मेरे दोस्त भी कहते कि अपना ध्यान रखना। सीरियस ट्रोलिंग और डेथ थ्रेट की वजह से मैं कई रात सो नहीं पाई, रोती रही हूं। काफी डर भी लगता था।
पत्थरबाजी से तो बेहतर है कि मैं रैपर का काम कर रही हूं
मैंने अपनी रैपर जर्नी फोन रिकॉर्डिंग से शुरू की थी। मैं उस वक्त क्वालिटी को लेकर ट्रोल हुई। अब मैं काफी मेहनत कर रही हूं। मैंने माइक लिया, स्टूडियो रिकॉर्ड भी करती हूं लेकिन लोग मुझे फिर भी ट्रोल करते हैं।
कभी लड़की होने की वजह से तो कभी हिजाब को लेकर तो कभी किसी और बात पर। मुझे जहन्नुम जाने की बददुआ मिलती है। कमेंट में म्यूजिक को हराम बताते हैं।
एक समय मेरे चैनल पर मात्र 20 सब्सक्राइबर ही थे। उनकी संख्या बढ़ ही नहीं रही थी। ऊपर से लगातार ट्रोलिंग। ऐसे में एक फेज आया कि मुझे लगा कि अब छोड़ना देना चाहिए। लेकिन दो-तीन दिन बाद मैं वापस फिर से उठ खड़ी हुई।
जहां तक हराम की बात तो हराम का मतलब होता है, जिससे किसी को नुकसान पहुंचे। मुझे नहीं लगता कि मेरे रैप से किसी को नुकसान हो रहा है।
पत्थरबाजी से तो बेहतर है कि मैं बतौर रैपर अपनी बात, अपना नजरिया, अपनी सोच सबके सामने रखूं।
कश्मीरी लड़कियों के मैसेज पढ़ तकलीफ होती है
मुझे जब कश्मीरी लड़कियों के मैसेज आते हैं कि दीदी हम भी कुछ अलग करना चाहते थे लेकिन घरवालों से इजाजत नहीं मिलती है। तो बहुत दुख होता है। मैसेज भेजने वाली ज्यादातर लड़कियां स्पोर्ट्स या म्यूजिक में करियर बनना चाहती हैं।
उनका मैसेज पढ़कर बहुत तकलीफ होती है। वो कहती हैं- आपकी किस्मत है कि आप कर पा रही हैं। तो उन सभी लड़कियों से मेरा कहना है कि मेरी किस्मत भी आप जैसी ही है।
फर्क सिर्फ इतना है कि मैंने अपनी लड़ाई लड़ रही हूं और लगातार लडूंगी। हम लड़कियों की सबसे बड़ी कमजोरी यह है कि हम हिम्मत जल्दी हार जाते हैं।
फिलहाल मैं ग्रेजुएशन के सेकेंड ईयर में हूं। मुझे इतिहास में दिलचस्पी है। ग्रेजुएशन के बाद मैं कश्मीर से बाहर निकलकर आर्कियोलॉजी की पढ़ाई करना चाहती हूं।
साथ में अपने रैप करियर को आगे ले जाना चाहती हूं।कश्मीर की फिजां वापस खुशनुमा हो रही है। इस उम्मीद में कि कश्मीर में मुस्कुराहटों का दौर फिर वापस लौटेगा।
बतौर रैपर मेरी कोशिश है कि कश्मीर की सभी लड़कियां अपना पसंद का काम कर पाएं और तरक्की करें।